Kjetil Siem: - Riise reagerte voksent
- For det første: Jeg har ingen problemer med at vi skal forholde oss til alle som skriver om oss. Det må vi alltid ta til etterretning. Men vi trenger ikke å være enig. Det er mye verre at det ikke blir skrevet om oss, sier Kjetil Siem til VG Nett. Riise brukte deler av søndagens trening til å snakke med medierådgiver Jon Mørland. Litt før klokken 13.30 ruslet han i garderoben. Han møter pressen i 14-tiden.I dag skriver VGs Truls Dæhli en kommentar som blir beskrevet som brutal av TV 2s Davy Wathe. Dæhli mener at Riise avslører seg selv som en selvforherligende tufs når han tar et oppgjør med sin gamle hjemby Ålesund og fotballklubbens tidligere trener Ivar Morten Normark. Siem, som er generalsekretær i Norges Fotballforbund, ønsker ikke å si mye om innholdet i kommentaren. - Jeg vil ikke si annet enn at vi på kort sikt må ha fokus på kampen mot Slovenia. På lang sikt er vårt forhold til alle landslagsspillere og deres holdninger en konstant prosess som vi er kommer godt i gang med. Jeg vil ikke si mer enn det. Jeg vil ikke bidra til å øke fokuset på John Arne Riise som enkeltspiller, sier Siem. Han forteller at han har hatt en prat med Riise om kommentaren. - Det er en del av min og hans terapi i forhold til det kraftige oppgjøret Dæhli tar. - Hvordan reagerte han? - Det tok han usedvanlig bra. Han reagerte voksent. Jeg vil ikke utdype på hans vegne. Han vil helt sikkert svare på det selv. - Tar han selvkritikk? - Selv om mange tror at han ikke tar selvkritikk, så har John Arne alltid gjort det. Han har kommet utrolig langt på en uortodoks og «lite norsk» måte. Når du stikker nesen frem, så kan man provosere, og det kan virke mot sin hensikt. Jeg vil ikke gjøre meg til doms.- En del av kritikken går på at han fortsatte å tvitre langt inn på selve kampdagen. Har dere regler som går på bruken av Twitter på kampdag? - Nå prøver du å få meg inn i polemikken rundt handlingene hans, og om jeg er for eller imot han eller Truls. Usain Bolt er bra til å løpe, og han er bra på Twitter. Vi ønsker å være aktive og nå publikum. På en side er det positivt. Men vi kan ikke være på Twitter mens vi spiller kamp, og på ett eller annet sted er det et skjæringspunkt, som helt sikkert varierer fra fotballspiller til fotballspiller. - Vi har ikke andre regler enn å bruke sunn fornuft. Det er landslaget og John Arne Riise selv med på å gjøre. Jeg vil ikke uttale meg negativt, det vil bidra til mer dynamikk, sier Siem. VGs Truls Dæhli forteller om et stort engasjement etter kommentaren. - Etter de reaksjonene jeg har fått, så oppfatter jeg dette som ganske voldsomt. Jeg oppfatter også at det er stor grad av enighet, og at dette var noe som burde bli sagt, sier Dæhli til VG Nett. - John Arne leverer på banen. Spørsmålet er om han kan bli mer eller mindre fokusert. Nå har han valgt å ta det litt med ro på Twitter. Det blir spennende på tirsdag. Det er det vi må glede oss til, sier Siem.
Kjetil Siem mener John Arne Riise takler den knallharde kommentaren til Truls Dæhli usedvanlig bra.